Santtu Raitala

Santtu Raitala (s. 18. marraskuuta 1991) on 2020-luvun menestynein suomalainen raviohjastaja. Raitala on ollut useana vuotena peräkkäin eniten vuodessa voittoja ajanut ohjastaja, hän on voittanut lukuisia suurkilpailuja niin lämminverisillä kuin suomenhevosilla sekä ravikuninkuuden kolme kertaa peräkkäisinä vuosina. Raitala on valmentanut ja ohjastanut itse omistamansa tamman ravikuningattareksi. Hänet on myös useaan otteeseen palkittu alansa parhaana.
Raitala on palkittu Suomessa vuoden raviohjastajana kuudesti peräkkäin, vuosina 2019-2024 ja urheilutoimittajat ovat valinneet hänet samoina vuosina vuoden parhaaksi raviurheilijaksi.
Uran alku.
Raitala suoritti raviohjastajan kurssin 16-vuotiaana. Hän aloitti kilpailemisen poniohjastana vuonna 2006. Ponikuninkuusraveissa Raitala voitti kuningatarkilpailun vuonna 2009 Zilvia-ponin ohjastajana.
Voittomäärät.
Raitala on toinen ohjastaja, joka on ohjastanut vuoden aikana yli 400 voittoa Suomessa. Jorma Kontion jälkeen toisena merkkipaalun saavuttanut Raitala voitti Suomen Hippoksen tilastojen mukaan 402 lähtöä vuonna 2022. Raitala on myös viides ja nuorin raviohjastaja Suomessa, joka on voittanut yli 300 lähtöä vuodessa. Hän saavutti rajapyykin ensimmäisen kerran vuonna 2021. Raitala on saavuttanut 300 vuosittaisen voiton rajan viisi kertaa perättäin, vuosina 2021-2025. Hän on Jorma Kontion lisäksi toinen suomalainen ohjastaja, joka on ohjastanut yli 300 voittoa useampana kuin yhtenä vuotena. Hän on myös kautta aikojen nuorimpana 3000 voittoa ohjastanut.
Raitala on ollut Suomen voitokkain ohjastaja vuodesta 2019 lähtien. Vuonna 2020 ravit olivat tauolla kaksi kuukautta.
Raitala pääsi tuhannen voiton klubiin syksyllä 2019.
Raitalalla on myös vuoden aikana hevosenomistajille ajetun palkintorahan ennätys. Hänen ohjastamansa hevoset ansaitsivat vuonna 2022 yhteensä 2 352 077 euroa.
Hänellä on myös ohjastajaliigavoittojen ennätys. Raitala oli vuoden 2023 menestynein ohjastaja kahdeksalla eri maakuntaradalla ja vuonna 2022 seitsemällä eri maakuntaradalla. Kuuden ohjastajaliigan voittajia Suomessa on kaksi, Raitala vuonna 2021 ja Jorma Kontio vuonna 1989. Oulun ja Jyväskylän raviratojen voitokkain hän on ollut peräkkäin vuodesta 2017 vuoteen 2023.
Kilpailusaavutuksia.
Ravikuninkuuden Raitala on voittanut kolmesti Evartin ohjastajana, vuosina 2020 ja 2021 Seinäjoella sekä Forssassa 2022, ravikuningatarkilpailun hän voitti omistamallaan ja valmentamallaan Jockas Ritalla Oulussa 2025. Suur-Hollola-ajon Raitala voitti kylmäveristen kilpailussa Evartilla vuonna 2020 ja lämminveristen kilpailussa MAS Champilla 2021. Raitala on voittanut suurkilpailuista Killerin Eliitin kolme kertaa ja St. Legerin kahdesti MAS Champilla sekä Willow Pridella. Vuoden 2023 heinäkuussa Mikkelin St Michel -raveissa hän ohjasti lyhyen matkan Suomen ennätykset sekä suomenhevosissa Evartilla että lämminverisissä Hierro Bokolla sekä 4-vuotiaiden lämminveristen pitkän matkan Suomen ennätyksen Sands Gangsterilla.
Pihtiputaalla asuva Raitala on ohjastajana voittanut neljä kansainvälistä lämminveristen suurkilpailua.
Suurimpiin kuuluvia ikäluokkakilpailuja Raitala on voittanut useita.
Kansainvälisiin ohjastajakilpailuihin Raitala on osallistunut Suomen edustajana vuodesta 2022.
Valmentajaura.
Raitala omistaa Jockas Rita -suomenhevostamman, joka on ainoa Raitalan valmennuksessa oleva hevonen. Raitala ja Jockas Rita voittivat ravikuningatarkilpailun Oulussa 2025. Jockas Rita voitti uransa ensimmäiset 18 kilpailua. Tämä uran alun voittoputki on suomenhevosten ennätys. Voittoputki katkesi, kun kärryjen apuaisan irtoaminen aiheutti loppusuoran laukan Jokivarren Kunkun varsaa etsinyt Raitala osti Jockas Ritan Seppo Suuroselta sen ollessa yksivuotias.